Β4-0764, 0776, 0777, 0782, 0784, 0785, 0800, 0806, 0817, 0819, 0825 και 0831/96

Ψήφισμα σχετικά με την κατάσταση στο Ανατολικό Τιμόρ και την παραβίαση των ανθρωπίνων δικαιωμάτων στην Ινδονησία

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του για την κατάσταση στο Ανατολικό Τιμόρ και την παραβίαση των ανθρωπίνων δικαιωμάτων στην Ινδονησία,

Α. λαμβάνοντας υπόψη την παράνομη κατοχή του Ανατολικού Τιμόρ από την Ινδονησία,

Β. λαμβάνοντας υπόψη ότι η καταστολή εκ μέρους των ινδονησιακών στρατευμάτων κατά του πληθυσμού του Ανατολικού Τιμόρ συνεχίζεται και γίνεται ολοένα εντονότερη τις τελευταίες ημέρες, ιδίως κατά της νεολαίας,

Γ. εκφράζοντας τη βαθειά του ανησυχία λόγω των επεισοδίων που σημειώθηκαν στο Μπαουκάου μεταξύ της 9ης και της 11ης Ιουνίου, μετά τη βεβήλωση εικόνας του καθολικού δόγματος, που προκάλεσε τις διαμαρτυρίες εκατοντάδων νέων του Τιμόρ, διαμαρτυρίες που κατεστάλησαν από τις ινδονησιακές δυνάμεις ασφαλείας με αποτέλεσμα να υπάρξουν δύο νεκροί, πολλοί τραυματίες και δεκάδες συλλήψεις νεαρών διαδηλωτών,

Δ. λαμβάνοντας υπόψη ότι η ινδονησιακή κυβέρνηση εξακολουθεί να αγνοεί τις επανειλημμένες θέσεις που έχει λάβει η Διεθνής Κοινότητα, απαιτώντας τον σεβασμό των ανθρωπίνων δικαιωμάτων και την αυτοδιάθεση του λαού του Ανατολικού Τιμόρ,

Ε. λαμβάνοντας υπόψη τις εξελίξεις που προέκυψαν μετά από πρωτοβουλία του Πρωθυπουργού της Πορτογαλίας προς τον Πρωθυπουργό της Ινδονησίας, κατά τη διάρκεια της Ευρωασιατικής Συνάντησης Κορυφής στην Μπανγκόκ,

ΣΤ. λαμβάνοντας υπόψη την επικείμενη συνάντηση μεταξύ των Υπουργών Εξωτερικών της Ινδονησίας και της Πορτογαλίας, υπό την αιγίδα του Γενικού Γραμματέα του ΟΗΕ,

Ζ. λαμβάνοντας υπόψη τη δολοφονία, από τις αστυνομικές δυνάμεις της Τζακάρτα, του εικοσιπεντάχρονου Emanuel Soares, από το Ανατολικό Τιμόρ, στις 7 Ιουνίου,

Η. λαμβάνοντας υπόψη ότι εκατοντάδες πολιτικών κρατουμένων εξακολουθούν να βρίσκονται στη φυλακή στην Ινδονησία και το Ανατολικό Τιμόρ,

Θ. λαμβάνοντας υπόψη ότι στην Ινδονησία η ένταση διαρκώς αυξάνεται, όπως καταδεικνύουν τα πρόσφατα επεισόδια στο Ιριάν Τζάγια (Δυτική Παπουασία), όπου νεαροί διαδηλωτές συγκρούστηκαν με στρατιωτικές δυνάμεις, καθώς και τη βίαιη εισβολή του στρατού στο χώρο του πανεπιστημίου του Ujung Padang, προκειμένου να τερματιστεί η διαδήλωση φοιτητών (που διαμαρτύροντο για την αύξηση των τιμών των αυτοκινήτων κατά 150%), η οποία είχε ως αποτέλεσμα το θάνατο έξι νεαρών ατόμων,

Ι. λαμβάνοντας υπόψη την κατηγορία που απήγγειλαν οι ινδονησιακές αρχές κατά του πρώην βουλευτή Sri-Bintang Pamungkas, ότι είναι ο υποκινητής διαδηλώσεων στη Γερμανία,

ΙΑ. λαμβάνοντας υπόψη ότι η κατηγορία αυτή στη συνέχεια αντικαταστάθηκε από νέα κατηγορία κατά του Sri-Bintang Pamungkas, για περιύβριση του Προέδρου της Δημοκρατίας της Ινδονησίας, κατά τη διάρκεια ομιλίας στο Τεχνικό Πανεπιστήμιο του Βερολίνου, στις 9 Απριλίου 1995, γεγονός που του στοίχισε ποινή φυλάκισης 34 μηνών, στις 8 Μαΐου 1996,

1. καταδικάζει εκ νέου την ινδονησιακή στρατιωτική καταστολή κατά του λαού του Ανατολικού Τιμόρ και εκφράζει την αλληλεγγύη του προς τα θύματα και τις οικογένειές τους[semigr ]

2. εκφράζει τη λύπη του για τις προκλήσεις των Ινδονησίων εις βάρος της ελευθερίας θρησκεύματος[semigr ]

3. επιβεβαιώνει την αλληλεγγύη του προς τον λαό του Ανατολικού Τιμόρ στον αγώνα του για αυτοδιάθεση και καταδικάζει την παράνομη κατοχή του Ανατολικού Τιμόρ[semigr ]

4. ζητεί την άμεση απελευθέρωση όλων των πολιτικών κρατουμένων, συμπεριλαμβανομένου του Xanana Gusmao[semigr ]

5. επιβεβαιώνει την υποστήριξή του στις προσπάθειες που καταβάλλονται υπό την αιγίδα του ΟΗΕ για τη διευθέτηση της υπάρχουσας κατάστασης, με βάση τον σεβασμό των ανθρωπίνων δικαιωμάτων και του δικαιώματος αυτοδιάθεσης[semigr ]

6. ζητεί από την ινδονησιακή κυβέρνηση να ανταποκριθεί στην πρωτοβουλία της πορτογαλικής κυβέρνησης[semigr ]

7. επαναλαμβάνει το αίτημά του προς τα κράτη μέλη της Ευρωπαϊκής Ένωσης να διακόψουν την παροχή οιασδήποτε στρατιωτικής βοήθειας και κάθε πώληση όπλων στην Ινδονησία[semigr ]

8. επαναλαμβάνει την απόφασή του της 21ης Νοεμβρίου 1991 για τις σφαγές στο Ανατολικό Τιμόρ ((ΕΕ C 326 της 16.12.1991, σελ. 182)) για την αποστολή αντιπροσωπείας στο Ανατολικό Τιμόρ, προκειμένου να ενημερωθεί για την κατάσταση, και ζητεί από τις ινδονησιακές αρχές να αποφύγουν τυχόν παρεμπόδιση της διεξαγωγής της επίσκεψης[semigr ]

9. ζητεί από τις ινδονησιακές αρχές να αποσύρουν τις κατηγορίες κατά του Sri- Bintang Pamungkas, να ακυρώσουν την καταδίκη και να τον αποκαταστήσουν[semigr ]

10. καλεί την ινδονησιακή κυβέρνηση να διασφαλίσει την ελεύθερη και δίκαιη εκδίκαση των υποθέσεων στο μέλλον[semigr ]

11. ζητεί από τις ινδονησιακές αρχές να σταματήσουν να παραβιάζουν τα δικαιώματα των ασκούντων ειρηνική κριτική και των ενεργών στελεχών και να κατοχυρώσουν για όλους, συμπεριλαμβανομένων των αδέσμευτων δημοσιογράφων, τα δικαιώματά τους για ελευθερία λόγου και ελευθερία του συνεταιρίζεσθαι, όπως αυτά εκφράζονται στις διεθνείς διακηρύξεις για τα ανθρώπινα δικαιώματα και στο Σύνταγμα της Ινδονησίας[semigr ]

12. καλεί την Επιτροπή να εκπονήσει έκθεση σχετικά με την κατάσταση στο Ανατολικό Τιμόρ και την παραβίαση των ανθρωπίνων δικαιωμάτων στην Ινδονησία και να λάβει κάθε απαραίτητο μέτρο για το σκοπό αυτό[semigr ]

13. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τα κοινβούλια των κρατών μελών, την κυβέρνηση της Ινδονησίας, καθώς και στον Γενικό Γραμματέα των Ηνωμένων Εθνών και στον Ύπατο Αρμοστή των Ηνωμένων Εθνών για τα ανθρώπινα δικαιώματα.